ΚΑΝΟΝΙΣΜΌΣ (ΕΚ) αριθ. 20/2009 ΤΗΣ ΕΠΙΤΡΟΠΉΣ της 13ης Ιανουαρίου 2009 για την έγκριση των προδιαγραφών της ενότητας ad hoc 2010 σχετικά με το συμβιβασμό του επαγγελματικού και του οικογενειακού βίου που προβλέπει ο κανονισμός (ΕΚ) αριθ. 577/98 του Συμβουλίου (Κείμενο που παρουσιάζει ενδιαφέρον για τον ΕΟΧ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 577/98 του Συμβουλίου, της 9ης Μαρτίου 1998, για τη διενέργεια δειγματοληπτικής έρευνας εργατικού δυναμικού στην Κοινότητα (1), και ιδίως το άρθρο 4 παράγραφος 2, Εκτιμώντας τα ακόλουθα: (1) Ο κανονισμός (ΕΚ) αριθ. 365/2008 της Επιτροπής, της 23ης Απριλίου 2008, για τη θέσπιση του προγράμματος των ενοτήτων ad hoc, για την περίοδο 2010, 2011 και 2012, μέσα στα πλαίσια της δειγματοληπτικής έρευνας εργατικού δυναμικού που προβλέπει ο κανονισμός (ΕΚ) αριθ. 577/98 του Συμβουλίου (2), περιλαμβάνει ενότητα ad hoc για το συμβιβασμό του επαγγελματικού και οικογενειακού βίου. (2) Η απόφαση 2008/618/ΕΚ του Συμβουλίου, της 15ης Ιουλίου 2008, σχετικά με τις κατευθυντήριες γραμμές για τις πολιτικές απασχόλησης των κρατών μελών (3), ο χάρτης πορείας για την ισότητα γυναικών και ανδρών της Ευρωπαϊκής Επιτροπής (4) και το ευρωπαϊκό σύμφωνο για την ισότητα των φύλων (5) παροτρύνουν τα κράτη μέλη να λάβουν μέτρα για την προαγωγή καλύτερης ισορροπίας μεταξύ της επαγγελματικής και της ιδιωτικής ζωής για όλους σε σχέση με την παιδική μέριμνα, εγκαταστάσεων φροντίδας για άλλα εξαρτώμενα άτομα και για την προαγωγή της γονικής άδειας τόσο για τις γυναίκες όσο και για τους άνδρες. Συνεπώς, χρειάζεται ένα περιεκτικό και συγκρίσιμο σύνολο στοιχείων σχετικά με το συμβιβασμό του επαγγελματικού και του οικογενειακού βίου για την παρακολούθηση της προόδου που σημειώθηκε στην επίτευξη των στόχων της ευρωπαϊκής στρατηγικής για την απασχόληση και για τη μέτρηση του αντίκτυπου πρόσφατων πολιτικών στον τομέα αυτό. (3) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής στατιστικού προγράμματος, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο λεπτομερής κατάλογος των πληροφοριών που πρέπει να συγκεντρωθούν το 2010 από την ενότητα ad hoc για το συμβιβασμό του επαγγελματικού και του οικογενειακού βίου παρατίθεται στο παράρτημα. Άρθρο 2 Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 13 Ιανουαρίου 2009.

[Source: multi_eurlex | Tokens: 2274]